Boeing 727

**Boeing 727** on kolmemoottorinen, kapearunkoinen, T-pyrstöllä varustettu lyhyen ja keskipitkän matkan matkustajalentokone, jota valmistettiin vuosina 1963–1984. Konetyypin valmistaja oli yhdysvaltalainen Boeing Commercial Airplanes. Koneen seuraajaksi tuli Boeing 757, joka perustuu samaan runkoon. Iranilainen lentoyhtiö Aseman Airlines lensi viimeisen kaupallisen matkustajalennon maailmassa 727:llä tammikuussa 2019.

## Historiaa

727:ää alettiin alustavasti suunnitella jo vuonna 1956, mutta vasta 1960 kehitysohjelma toden teolla lähti käyntiin. United Airlines, American Airlines ja Eastern Airlines vaikuttivat 727:n syntyyn. United halusi nelimoottorisen koneen, joka olisi riittävän tehokas toimimaan korkealla sijaitsevilla kentillä, American halusi kaksimoottorisen koneen taloudellisuussyistä ja Eastern halusi kolmimoottorisen koneen, jotta sillä voitaisiin lentää merten yllä. Lopulta nämä kolme lentoyhtiötä hyväksyivät ajatuksen kolmimoottorisesta koneesta, josta tuli Boeing 727. Lisäksi 727 oli ensimmäinen Boeingin lentokone, johon asennettiin APU-turbiini (Auxiliary Power Unit), joka helpotti koneen käyttämistä.

Ensimmäinen prototyyppi lensi 1963 ja konetyyppi aloitti liikennöinnin 1964. Ensimmäinen versio oli **727-100**, josta kehitettiin myös suuremman kuorman kantava versio ja rahtimuunnettu malli **727-100C**. 727-100:n valmistus loppui 1973. Mallia valmistettiin 582 kappaletta.

1965 Boeing julkaisi 727-100:sta pidennetyn version **727-200**:n. Malli oli 6,10 metriä pitempi, mutta muuten identtinen moottoreiltaan, enimmäislentoonlähtöpainoltaan ja polttoainesäiliöiltään. 727-200 teki ensilentonsa 1967 ja aloitti liikennöinnin vielä saman vuoden lopussa.

727-200:sta kehitettiin pidemmän kantaman versio **727-200 Advanced**, joka lensi ensimmäisen kerran vuonna 1972. Tämä kehittyneempi versio säilyi tärkeimpänä mallina 727-tuotannon loppuun asti.

Viimeiseksi esitelty versio 727:sta oli rahtikone **727-200F**, joka esiteltiin vuonna 1981.

727-200 -sarjaa valmistettiin yhteensä 1&nbsp;249 kappaletta.  

## Tekniset tiedot

727:ssä on kolmen hengen miehistö; kapteeni, perämies ja lentomekaanikko. Muuten 727 edustaa avioniikaltaan perinteistä tekniikkaa analogisine mittareineen.

### 727-100

Siipien kärkiväli 32,92&nbsp;metriä, pituus 40,59&nbsp;metriä, korkeus 10,36&nbsp;metriä ja siipien pinta-ala 157,9&nbsp;m².

Moottoreina kolme Pratt & Whitney JT8D-7 -suihkuturbiinimoottoria työntövoimaltaan 62,3&nbsp;kN/kpl.

Suurin nopeus on 1&nbsp;017&nbsp;km/h, suurin matkanopeus 960&nbsp;km/h, taloudellisin nopeus 917&nbsp;km/h. Kantama enimmäiskuormalla noin 5&nbsp;000&nbsp;km. Paino tyhjänä 36&nbsp;560&nbsp;kg, suurin lentoonlähtöpaino 72&nbsp;570&nbsp;kg. Lakikorkeus 11&nbsp;400&nbsp;m.

Yhden luokan konfiguraatiossa matkustajapaikkoja enintään 131, kahdessa luokassa 94.

### 727-200
Siipien kärkiväli 32,92&nbsp;m, pituus 46,69&nbsp;m, korkeus 10,36&nbsp;m ja siipien pinta-ala 157,9&nbsp;m².

Moottoreina kolme Pratt & Whitney -suihkuturbiinimoottoria, eri vaihtoehtojen työntövoimat 64,5–68,9&nbsp;kN/kpl (727-200) ja 71,1–77,3&nbsp;kN/kpl (727-200 Advanced).
	 
727-200 Advanced: suurin nopeus 1&nbsp;017&nbsp;km/h, suurin matkanopeus 953&nbsp;km/h, taloudellinen nopeus 865&nbsp;km/h. Kantama enimmäiskuormalla 3&nbsp;965&nbsp;km, kantama enimmäispolttoainemäärällä 4&nbsp;450&nbsp;km. Paino tyhjänä 45&nbsp;360&nbsp;kg, suurin lentoonlähtöpaino 95&nbsp;030&nbsp;kg.

Yhden luokan konfiguraatiossa matkustajapaikkoja enintään 189, kahdessa luokassa tyypillisesti 131 paikkaa.

## Lentoreitit

Konetyyppiä käytettiin tyypillisesti lyhyillä ja keskipitkillä matkoilla, joilla liikennemäärät eivät olleet suuria. Konetyypillä kolmimoottorisuuden vuoksi pystyi lentämään myös merien yllä ja korkealla sijaitseville kentille, mikä teki siitä suositun konetyypin ympäri maailmaa monenlaisilla reiteillä.

## Onnettomuudet

Valmistetuista 1&nbsp;832 koneesta 120 eli noin 6,6 prosenttia tuhoutui onnettomuuksissa, kaappauksissa, alasampumisissa ja muissa tapahtumissa. Vertailun vuoksi saman aikakauden ja kokoluokan koneista vastaava osuus Hawker Siddeley Tridentillä on 14,5 prosenttia ja Tupolev Tu-154:llä 7,1 prosenttia.

Konetyypin pahin onnettomuus sattui 31. maaliskuuta 1986, kun Mexicanan lennon 940 laskutelineen ylikuumentunut rengas räjähti koneen noustua matkalentokorkeuteen. Räjähdys katkaisi polttoaine- ja hydrauliletkuja, aiheutti paineistuksen menettämisen ja sytytti tulipalon. Miehistö menetti lopulta koneen hallinnan, ja se törmäsi vuoreen lähellä Maravaitíota Michoacánin osavaltiossa Meksikossa. Koneessa oli 159 matkustajaa ja kahdeksanhenkinen miehistö eli yhteensä 167 ihmistä, jotka kaikki kuolivat onnettomuudessa. Onnettomuuteen johti se, että koneen renkaat oli huollon yhteydessä täytetty typen sijaan paineilmalla.

## Katso myös
* Boeing 757
* Hawker Siddeley Trident

## Lähteet
* 

### Viitteet

## Aiheesta muualla

* [www.airliners.net](http://www.airliners.net/photo/First_Air/Boeing_727-233/Adv(C)/1071418)  FirstAirin Boeing 727:n matkustamo
* www.airliners.net Soairin Boeing 727:n ohjaamo